Landmælingar Íslands fyrsta ríkisstofnunin til að hljóta jafnlaunavottun VR Landmælingar Íslands , sem eru með aðsetur á Akranesi , hafa hlotið jafnlaunavottun VR en þetta er sjötta fyrirtækið sem hlýtur vottunina frá því hún var fyrst veitt í apríl síðastliðnum . Landmælingar Íslands eru jafnframt fyrsta ríkisstofnunin til þess að hljóta vottunina . „ Þetta er í góðu samræmi við þá vinnu sem við höfum unnið í launa - og mannauðsmálum innan stofnunarinnar á undanförnum árum , “ sagði Jensína Valdimarsdóttir starfsmannastjóri Landmælinga Íslands í samtali við Skessuhorn , en hún er að vonum afar ánægð með þessa viðurkenningu . Vonar að fleiri fylgi í kjölfarið Eins og fram kom í Hagtíðindum fyrr á þessu ári mældist óleiðréttur launamunur kynjanna á Íslandi 18,1% á árinu 2012 , þar af 18,5% á almennum vinnumarkaði en 16,2% hjá opinberum starfsmönnum . Á heimasíðu VR segir að jafnlaunavottunin sé ætluð fyrirtækjum og stofnunum sem vilji sýna svart á hvítu að launastefna þeirra og mannauðsstjórnun mismuni ekki konum og körlum . Þá geti vottun af þessu tagi bætt starfsanda , styrkt ímynd og jafnvel gert fyrirtækjum auðveldara um vik að fjármagna sig . „ Í jafnréttislögum kemur fram að konum og körlum sem vinna hjá sama atvinnurekanda skulu greidd jöfn laun og þau skulu njóta sömu kjara . Í vottuninni felst fagleg úttekt á þeirri vinnu sem við höfum unnið á undanförnum árum og staðfestir hún að sömu laun eru greidd fyrir jafn verðmæt störf . Ferlinu er síðan fylgt eftir með reglubundnu eftirliti en einu sinni á ári kemur úttektaraðili frá BSI á Íslandi og tryggir að jafnlaunakerfi stofnunarinnar sé virkt og að hún fylgi eigin skjalfestu verklagi sem uppfyllir kröfur staðalsins , “ segir Jensína sem segist jafnframt vona að fleiri ríkisstofnanir fylgi í kjölfarið . „ Ég held að við höfum nú sett gott fordæmi fyrir aðrar ríkisstofnanir og hef ekki trú á öðru en að einhverjar fylgi í kjölfarið , “ segir Jensína Valdimarsdóttir starfsmannastjóri Landmælinga Íslands að lokum .